Landsholdsanfører Daniel Agger er ærgerlig på Thomas Franks vegne, men lader ikke kaoset i Brøndby afgøre sin egen fremtid.

Brøndby kan puste lidt ud og holde landskampspause efter 0-0’eren mod Esbjerg søndag og inden da en kaotisk periode, der blandt andet førte til Thomas Franks opsigelse.

- Det er ærgerligt for Thomas. Jeg under ham det bedste, siger Daniel Agger og tilføjer:

- Vi spillere tager os ikke meget af hele cirkusset. Vi har valgt at stå sammen, og vi er måske endda endnu tættere nu. Vi fokuserer på træningen og kampene og skubber alt andet til side, og det fungerer okay, synes jeg.

Agger har udløb med Brøndby til sommer, og landsholdsanføreren erkender, at han tænker sig om.

- Jeg har mange overvejelser, det har jeg altid. Men jeg holder dem for mig selv, siger Agger og afviser, at den seneste tids begivenheder eller holdets spil har afgørende betydning:

- Nej, lysten til at spille spiller ind. Det er det eneste, det handler om. Alt andet bliver taget i betragtning, men lige nu er det lysten, der driver værket.

- Selv med primitivt spil kan man skabe resultater, og resultater er også med til at give mere lyst til at fortsætte, siger Agger.

Brøndby er firer i tabellen efter søndagens remis med Esbjerg.

mikael@bold.dk